Nuwe koalisie vat Lambertsbaai(Argieffoto: Megan Swart/Maroela Media) ŉ Koalisie tussen Cederberg Eerste, die DA en die VF Plus het ŉ tussenverkiesing op Lambertsbaai in die Wes-Kaap oortuigend gewen en die ANC‑PA-koalisie ontsetel om beheer van die Cederberg-munisipaliteit oor te neem. Wyk 5 se wyksraadslidposisie het in Julie vakant geword en die CE‑DA‑VF Plus-koalisie het besluit om slegs ŉ enkele kandidaat aan te wys om hom te verteenwoordig – op voorwaarde dat dit die beste kandidaat is, lui ŉ gesamentlike verklaring van die drie partye. Die koalisie het hul steun op dr. John Hayes, die afgelope 35 jaar al ŉ dokter op die dorp, verenig. Hayes is ŉ lid van die DA. Die DA het 45,74% van die stemme op Lambertsbaai‑Leipoltville op hom verenig. Woensdag se oorwinning beteken die koalisie is nou stewig aan stuur van sake by die plaaslike owerheid. “Ons wil die onderskeie koalisielede en ondersteuners vir hul vertroue bedank. Die benadering wat die koalisie aangeneem het, het ŉ vlak van politieke volwassenheid en gesonde verstand vereis. Gelukkig is hierdie koalisie geseën met albei,” lui die verklaring van die drie partye. Eerste op die agenda is ŉ bepaling van die skade wat die ANC en PA aangerig het sedert hulle in Julie vanjaar die bestuur van die owerheid oorgeneem het, sê die koalisie. Dan moet hierdie skade herstel word. “Die verwikkeling skep vertroue omdat dit die koalisie se doelwit is om bestendigheid na die munisipaliteit te bring en te verseker dat behoorlike dienste aan alle inwoners gelewer word,” sê Tertuis Simmers, die DA se provinsiale leier in die Wes-Kaap. In wyk 5 in Kaapstad het die DA ook ŉ tussenverkiesingsoorwinning behaal en met 92,26% van stemme bly die wyk stewig in DA-hande. Die DA se Miquette Temlett het in dié wyk ŉ oorwinning behaal. “Ons is vol vertroue dat sy sal voortgaan om die DA-verskil aan die gemeenskap te maak,” sê Simmers. Die DA regeer tans in talle Wes-Kaapse munisipaliteite met ŉ volstrekte meerderheid, terwyl hulle ook op verskeie ander plekke die meerderheidsregering is. Só lyk die stand van sake vir die DA in die Wes-Kaap: